༄། །ཐུགས་སྒྲུབ་བདེ་ཆེན་གསང་མཆོག་རོལ་པའི་མཆོག་གི་ཕྲིན་ལས་དམ་རྫས་བདུད་རྩིའི་སྒྲུབ་ཐབས་གྲུབ་གཉིས་སྙིང་པོའི་བཅུད་ཐིག་
ཅེས་བྱ་བ་བཞུགས་སོ།།
ན་མོ་གུ་རུ་ཤྲཱི་བཛྲ་ཧེ་རུ་ཀ་ཡེ། མི་ཤིག་གདོད་ནས་རབ་གྲུབ་རྡོ་རྗེ་ཅན། །འཕོ་མེད་བདེ་སྟོང་ཕྱག་རྒྱའི་ཆོ་འཕྲུལ་གྱིས། །འཁོར་འདས་བདུད་རྩིའི་དཔྱིད་དུ་སྒྲུབ་མཛད་པའི། །དཔལ་ཆེན་བླ་མའི་ཞབས་པད་སྙིང་དབུས་རོལ། །བླ་མེད་གསང་བའི་ཕྲིན་ལས་རྨད་པོ་ཆེ། །བདེ་གཤེགས་གྲུབ་པའི་བདུད་རྩི་ཨ་མྲྀ་ཏས། །འཁོར་བ་དོང་ནས་སྤྲུགས་པའི་ཕྲིན་ལས་ཀྱི། །སྙིང་པོ་དྲིལ་བའི་ཆོ་ག་ཅུང་ཟད་དབྱེ། ། འདིར་བདུད་རྩི་སྨན་གྱི་སྒྲུབ་པ་ལ་བརྟེན་ནས་མཆོག་ཐུན་གྱི་དངོས་གྲུབ་བདེ་བླག་ཏུ་སྒྲུབ་པར་བྱེད་པ་ལ། དེ་ཡང་འདི་ལྟར་སྣང་ཞིང་སྲིད་པའི་ཆོས་ཐམས་ཅད་ཡེ་གདོད་མ་ནས་སྐུ་ལྔ་ཡེ་ཤེས་ལྔ་ཡི་རང་བཞིན་དུ་རྣམ་པར་དག་པ་ནི་དོན་གྱི་བདུད་རྩི་སྒྲུབ་པའི་གཞི། དེའི་རང་རྩལ་སྦྱོང་བྱ་དུག་ལྔ་དང་ཕུང་པོ་ལྔ་ལ་སོགས་པ་སྦྱོང་བྱེད་རིགས་ལྔའི་དབྱིབས་དང་ཁ་དོག་ཏུ་སྣང་བ་ནི་རྟགས་ཀྱི་བདུད་རྩི་སྟེ་སྒྲུབ་བྱེད་ཀྱི་ལམ། ཤ་ལྔ་བདུད་རྩི་ལྔ་དང་རྩ་བ་བརྒྱད་ཡན་ལག་སྟོང་གི་རྩི་སྨན་རོ་བཅུད་ནུས་ལྡན་དུ་གྲུབ་པ་རྣམས་ནི་རྫས་ཀྱི་དངོས་གྲུབ་སྟེ་སྒྲུབ་པའི་ཐབས། དེ་ལ་བརྟེན་ནས་གློ་བུར་གྱི་འཁྲུལ་པའི་དྲི་མ་དབྱིངས་སུ་སངས་ནས་རང་གནས་ཀྱི་སྐུ་དང་ཡེ་ཤེས་མངོན་དུ་གྱུར་པ་ནི་བསྒྲུབ་པའི་འབྲས་བུར་གསུངས་ཏེ། དེ་ལྟ་བུའི་འབྲེལ་ཤེས་པས་དམ་ཚིག་གི་རྫས་ཇི་ལྟར་བསྒྲུབ་པའི་རིམ་པ་ལ། སྔོན་དངོས་རྗེས་ཀྱི་རིམ་པ་དང་གསུམ་ལས། དང་པོ་ལའང་རྫས་དང་ཡོ་བྱད་སྟ་གོན་བྱ་བ་དང་། ས་ཡི་ཆོ་ག་དང་། མཚམས་གཅོད་པ་དང་། དཀྱིལ་འཁོར་བཞེངས་པའོ། །དེ་ལས་དང་པོ་ནི། བདུད་རྩི་ཡོན་ཏན་གྱི་རྒྱུད་ལས། གཙོ་བོ་དམ་རྫས་བདུད་རྩི་ལྔ། །རྩ་བ་བརྒྱད་ལ་ཡན་ལག་སྟོང་། །དམ་རྫས་རྩི་བཅུད་སྨན་དུ་སྦྱར། །ཞེས་གསུངས་པ་ལྟར། སྒྲུབ་པར་བྱ་བའི་རྫས་ཀྱི་གཙོ་བོ་བདུད་རྩི་ལྔ་དང་ཤ་ལྔ་གཙོར་བྱས་ཏེ་རྩ་བ་བརྒྱད་ལ་ཡན་ལག་སྟོང་དུ་སྦྱར་བ་སྟེ། དེ་ཡང་སྨན་གྱི་དངོས་གཞི་རྩ་བ་བརྒྱད་ལའང་ཕྱི་ནང་གསང་བ་སོགས་ཀྱི་རྣམ་གཞག་རྒྱ་ཆེར་བསྟན་པ་ལས། སྒྲུབ་པ་ལག་ལེན་གྱི་རྩ་བ་བརྒྱད་ལ་ནང་གསེས་ཀྱི་དབྱེ་བ་བརྒྱད་ཚན་སོགས་གསུངས་པ་ལྟར་ལས། རྫས་ཀྱི་བདུད་རྩི་སྦྱོར་བའི་ཚུལ་ལ། རྩ་བ། སྡོང་བུ། ཡན་ལག ལོ་མ། ཐང་ཆུ། ཤུན་པ། མེ་ཏོག འབྲས་བུ་སྟེ་རྩ་བ་བརྒྱད་ལ་དབྱིབས་དང་། མདོག་དང་། དྲི་དང་། རོ་ནུས་ཡོན་ཏན་གྱི་དབྱེ་བ་རྣམས་དང་། ཡན་ལག་གི་སྟོབས་སུ། རྒྱུ་བ་དང་མི་རྒྱུ་བའི་ཁམས་ལས་འབྱུང་བའི་སྨན་རྣམས་ལས། དྲི་རོ་མདོག་ནུས་སོགས་རྐྱེན་གྱི་རྣམ་པས་བྱུང་བའི་སྨན་གྱི་སྤྱང་ཀིར་གྲགས་པ་རྣམས་སྤངས་པའམ། དེ་དག་གི་ཆ་ཤས་ཤིན་ཏུ་དམན་པར་བགྱིས་པ་ཙམ་ལས། སྨན་གྱི་དངོས་པོར་གྱུར་པའི་རིགས་ཀུན་ཚོགས་པས་མང་ཚིག་གི་སྒྲས་རྣམས་གྲངས་སྟོང་དུ་བཤད་པ་ཐམས་ཅད་ཚོགས་པར་སྦྱོར་དགོས་པར་གསུངས་པ་བཞིན་ལ། ཚད་དང་སྦྱར་ཚུལ་སོགས་བཀའ་གཏེར་གྱི་གཞུང་དང་རིག་འཛིན་བརྒྱུད་པའི་མན་ངག་དང་ཞལ་ཁྲིད་ལ་བརྟེན་ཞིང་། གཏེར་བྱོན་དངོས་དང་རིག་འཛིན་གོང་མ་རྣམས་ཀྱིས་བསྒྲུབ་པའི་ཆོས་སྨན་གྱི་ཕབ་རྒྱུན་ཚད་ལྡན་གྱིས་ཚང་བའི་དབང་དུ་བྱས་ནས། སླ་བཅོས་དང་ཚོད་ཡོད་ཀྱི་ཉེས་པའི་སྐྱོན་དང་བྲལ་ཞིང་། ཁུངས་བཙུན་དང་ཚད་ཐུབ་ཀྱི་ལེགས་པའི་ཡོན་ཏན་ཐམས་ཅད་དང་ལྡན་པར་འདུ་བྱ། སྨན་གྱི་ཕོ་བྲང་གི་བཅས་ལ། ཕོ་མོའི་ཐོད་པ་མཚན་ལྡན་སོ་སོར་རཀྟ་དང་ཆོས་སྨན་སྦྱར་བ་དང་འཁོར་ལོ་རྩིབས་བཞི་མུ་ཁྱུད་དང་བཅས་པའི་ཕོ་ཐོད་ཀྱི་ལྟེ་བར་ཨོཾ་དང་རྩིབས་བཞིར་ཧཱུྃ་ཏྲྃ་ཧྲཱིཿཨཱཿ མོ་ཐོད་ཀྱི་ལྟེ་བར་མཱུྃ་དང་རྩིབས་བཞིར་ལཱྃ་མཱྃ་པཱྃ་ཏཱྃ་རྣམས་བཀོད། གཉིས་ཀའི་མུ་ཁྱུད་ལ་ཨོཾ་སརྦ་ཏ་ཐཱ་ག་ཏ་མ་ཧཱ་པཉྩ་ཨ་མྲྀ་ཏ་ཤྲཱི་མ་ཧཱ་སུ་ཁ་ཧཱུྃ་ཧྲཱིཿཋཱ། ཞེས་པས་བསྐོར་བ་བྲིས་པ་དང་། རུས་སྦལ་གྱི་ཁོག་པར་ཧྲཱིཿབྲིས་པ་དང་། ཚངས་པའི་ཕོ་བྲང་དུ་གྲགས་པའི་གདུགས་རྒྱས་བསྡུས་གང་འཛོམ། ཁྲོ་བཅུའི་མེ་ལོང་། རུས་སྦལ་གྱི་ཁོག་པར་སྟག་འབྲུག་བྱ་སྦལ་བཞིའི་གཟུགས་དང་། རྒྱུ་སྐར་ཉེར་བརྒྱད་ཀྱི་གཟུགས། རླུང་ལྷ་ཤ་བ་ཞོན་ནས་བ་དན་ཐོགས་པ་བཅས་བྲིས་པ། དར་སྣ་དང་འབྲུ་སྣ་བཅས་དར་དཀར་གྱི་ཁུད་དུ་བཅུག་ནས་ཚོན་སྐུད་ཀྱིས་རྒྱ་གྲམ་དུ་བསྡམ་པ་གཞུག བཏགས་བཙག་སྦོལ་བའི་ཆས། ཞི་དཀྱིལ་འཁོར་ལོ་རྩིབས་བཞི་པ། རྩིབས་སོ་སོར་རིགས་ལྔ་ཡབ་ཡུམ་གྱི་ས་བོན་གྱི་ས་མཚན་པ་དང་། ཁྲོ་དཀྱིལ་རྩིབས་བརྒྱད་ནག་པོའི་དབུས་སུ་ཟླ་གམ་དམར་པོས་མཚན་པ། གཉིས་ཀ་ལ་རྡོ་ར་མེ་རི་བཅས་པའི་ཁྱམས་ལྗང་གུ་བྱ། ཁྲོལ་སྒྲུབ་ཀྱི་སྨན་རྣམས་སོ་སོར་བགོས་པའི་ཐོད་པ་ལྔ་ལ་ཁ་དོག་སོ་སོའི་ཁེབས་ལྡན། ཆུ་བཞིའི་སྣོད། རིན་པོ་ཆེའི་སྣོད་བཟང་པོར་ཆོས་སྨན་གྱི་ཕབ་རྒྱུན། སྨན་གྱི་སྙིང་པོར་གཞུག་རྒྱུའི་ཨ་རུ་གསེར་མདོག་མ་སྨས་པའི་ཐུམ་པོ། དབུ་རྒྱན། རྡོར་དྲིལ། དར་སྣ་ལྔའི་ན་བཟའ་ཚོན་སྐུད་སྣ་ལྔ། བདུད་རྩི་འཁྱིལ་པ་ལྗང་གུ་བུམ་པ་འཛིན་པའི་སྐུ་ཙཀ སྨན་ཟངས་གཡའ་དྲེག་མེད་པ། སྨན་སྣོད་དར་རས་དམར་པོའི་སྒྱེའུ། བལ་བུ། ཤུག་པ། འོམ་བུ། མཁན་དཀར། མཚེ་སྟེ་བདུད་རྩི་ལྔ་ཤིང་ངམ་བལ་བུའི་ཕུར་མ་རྐྱང་པས་ཀྱང་རུང་། འབྲུ་གཙང་མའི་གླུམ། དབང་ལག་དང་། ཕབ་རྩི། དྲོད་རྒྱུན་འཛིན་པའི་མར་མེ་ལ་དུག་གསུམ་ཚིལ་བུ་དང་ཞུན་ཆེན་གྱི་རྫས་ལྡན། དར་དཀར་དམར་མཐིང་གསུམ་གྱི་ཡོལ་བ། ཁ་དོག་ལྔ་བསྒྲིལ་གྱི་གཟུངས་ཐག་རྡོ་རྗེར་བཅས་པ་རྒྱལ་ཐེབ་སོ་སོར་རམ། ཡང་ན་གཉིས། ཛཱ་ཏི་ག་པུར་ཙན་དན་གླ་རྩི་དུ་རུཥྐ་སྟེ་དྲི་ཡི་རྒྱལ་པོ་ལྔ། གུ་གུལ་ཚིལ་ཆེན་སྦྱར་བའི་སྤོས་དང་། སྤོས་དཀར། མཆོག་ལག་དར་སྣས་བརྒྱན་པ་སོགས་འོག་ཏུ་དགོས་པའི་ཡོ་བྱད་ཐམས་ཅད་ཚོགས་པར་བྱ་ཞིང་། སྒྲུབ་ཆེན་གཞུང་གི་རྟེན་དང་རྒྱན་རྫས་སོགས་ཁོག་དབུབ་ལས་འབྱུང་བ་ལྟར་ཚང་བར་འདུ་བྱའོ། །གཉིས་པ་ས་ཆོག་སོགས་ནི། གནས་དུས་སྟོན་འཁོར་ཡོ་བྱད་དེ་ཕུན་སུམ་ཚོགས་པ་ལྔ་དང་ལྡན་པས་སྒྲུབ་ཆེན་གྱི་ཁོག་དབུབ་དཀྱུས་ལས་འབྱུང་བ་ལྟར་བྱ་ཞིང་སྒྲུབ་པའི་སྒྲོམ་དུ་གཞུག དཀྱིལ་འཁོར་བཞེངས་པའི་སྐབས་ལྡིང་ཁྲི་རིམ་པ་བཞིའམ། གསུམ་ཅིས་ཀྱང་བྱ་སྟེ། སྟེང་མར་སྒྲུབ་རྟེན་རྣམས་དང་། བར་མར་སྨན་གྱི་ཕོ་བྲང་། འོག་མར་དཀྱིལ་འཁོར་བཀྲམ་པའི་སྟེང་དུ་སྟེགས་ཅུང་ཟད་ཀྱི་བར་གསེང་ཕྱེས་ཏེ་དྲོད་འཛིན་གྱི་མར་མེ་འཇོག་བདེར་བྱ། རྒྱན་འགོད་ཀྱི་གོང་དུ་སྒྲུབ་རྫས་རྣམས་དང་ཁྱད་པར་སྨན་གྱི་ཡོ་བྱད་རྣམས་ལ་སྦྱང་བ་དང་ཁྲུས་གསོལ་བྱས་ལ། ཁོག་དབུབ་གཞུང་གི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་རྟེན་རྣམས་བཀོད་ཟིན་པའི་རྗེས་སུ། ལས་ཀྱི་རྡོ་རྗེས་སྤོས་དང་དར་སྣའི་གཡབ་མོ། རྒྱལ་ཚབ་པས་དྲིལ་སྤོས་ཀྱིས་སྣ་དྲངས་བའི་ཁྲོལ་བུའི་བྷནྡྷ་ལྔ་དང་། ཆུ་བཞི་བཅས་འཛིན་ལ། སྤྱི་དྲིལ་ཛབ྄་དབྱངས་དང་རོལ་མོ་བཅས་དཀྱིལ་འཁོར་ལ་བསྐོར་ནས་མདུན་དུ་འགྲེངས་ཏེ།  ཧཱུྃ། དབུས་དང་ཕྱོགས་བཞིའི་བྷནྡྷ་མཚན་ལྡན་དུ། །དྲི་ཆེན་བྱང་ཆུབ་སེམས་མཆོག་མཱཾ་ས་དང་། །པདྨ་རཀྟ་དྲི་ཆུ་བདུད་རྩི་ལྔ། །སོ་སོའི་རིགས་དང་མཐུན་པའི་སྨན་སྣར་བཅས། །ཡེ་ཤེས་ཉེ་བར་བསྙེན་པའི་ཛབ྄་འདྲེན་ན། །ཡུམ་ཆེན་ལྷ་མོ་ལྔ་ཡིས་བྱིན་གྱིས་རློབས། །བདེ་གཤེགས་རིག་ལྔའི་ཐུགས་དམ་བསྐང་བ་དང་། །ཡེ་ཤེས་ལྔ་ཡི་དངོས་གྲུབ་ཐོབ་བྱའི་ཕྱིར། །དབུས་དང་ཕྱོགས་བཞིའི་བྷནྡྷའི་གཞལ་ཡས་སུ། །དགྱེས་ཤིང་མི་གཡོ་བརྟན་པར་གཞུགས་སུ་གསོལ། །ཨོཾ་ཨཱཿཧཱུྃ་སརྦ་པཉྩ་ཨ་མྲྀ་ཏ་ཨོཾ་ཧཱུྃ་ཏྲྃ་ཧྲཱིཿཨཱཿ མཱུྃ་ལཱྃ་མཱྃ་པཱྃ་ཏཱྃ་ཧཱུྃ་ཧྲཱིཿཋཱ། ས་མ་ཡ་ཏིཥྛ་ལྷན། ཅེས་དང་།  ཧཱུྃ། སྨན་རྣམས་སྣ་ཚོགས་ཐ་དད་པ། །སོ་སོའི་ཡོན་ཏན་བསམ་མི་ཁྱབ། །རྩ་བ་བརྒྱད་དང་ཡན་ལག་སྟོང་། །སྡུག་བསྔལ་ནད་ཀྱི་གསོས་སུ་འགྱུར། །གསང་བ་མཆོག་གི་དཀྱིལ་འཁོར་དུ། །དགྱེས་ཤིང་བརྟན་པར་བཞུགས་སུ་གསོལ། །ཨོཾ་ཨཱཿཧཱུྃ་སརྦ་པཉྩ་ཨ་མྲྀ་ཏ་ར་ས་ཡ་ན་ས་མ་ཡ་ཏིཥྛ་ལྷན། ཅེས་འཇམ་རོལ་དང་བཅས་ཞི་དཀྱིལ་གྱི་དབུས་སུ་རིན་པོ་ཆེའི་གཞོང་པ་འབྲས་བུས་བཀང་བའི་ནང་དུ་རུས་སྦལ་གྱི་ཁོག་པར་ཧྲཱིཿབྲིས་པའི་ཁར་བཀོད་ཅིང་ཐོད་པ་གཞན་རྣམས་ཀྱང་ཕྱོགས་བཞིར་ཁེབས་དང་བཅས་བཞུགས་སུ་གསོལ། དེ་ནས་མི་རྟ་བྱ་ངང་པ་སོགས་ཀྱི་འོ་མའི་སྣོད།  ཨོཾ་ཨཱཿཧཱུྃ་སརྦ་པཉྩ་ཨ་མྲྀ་ཏ་བི་ཏང་སང་ཤྭ་དྷ་ཡ་ཧཱུྃ་ཧྲཱི་ཋཱ། ཞེས་བརྗོད་ལ་ཤར་ལྷོར་འགོད། རིན་པོ་ཆེ་སྣ་ཚོགས་བརྡར་བའི་ཆུ་ཡི་སྣོད།  ཨོཾ་ཨཱཿཧཱུྃ་སརྦ་པཉྩ་ཨ་མྲྀ་ཏ་རཏྣ་ཙིཏྟ་ཧཱུྃ་ཧྲཱི་ཋཱ། ཞེས་བརྗོད་ལ་ལྷོ་ནུབ་ཏུ་བཀོད། འབྲུ་ཆང་། སྦྲང་ཆང་། རྒུན་ཆང་སོགས་ཀྱི་སྣོད།  ཨོཾ་ཨཱཿཧཱུྃ་སརྦ་པཉྩ་ཨ་མྲྀ་ཏ་ཛ་གད་པྲ་ཝ་ཡ་ཧཱུྃ་ཧྲཱི་ཋཱ། ཞེས་བརྗོད་ལ་ནུབ་བྱང་དུ་བཀོད། གཡའ་ཆུ། གངས་ཆུ། རྒྱ་མཚོའི་ཆུ་སོགས་ཀྱི་སྣོད།  ཨོཾ་ཨཱཿཧཱུྃ་སརྦ་པཉྩ་ཨ་མྲྀ་ཏ་བཱི་ཤུདྷེ་ཀུན་དྷ་ལི་ཧཱུྃ་ཧྲཱི་ཋཱ། ཞེས་བརྗོད་ལ་བྱང་ཤར་དུ་བཀོད། གཞན་ཡང་དམ་རྩི་དང་། མདངས་བསྒྱུར། ཕབ་རྩི་སོགས་སྨན་ནང་དུ་བཏང་དགོས་རིགས་རྣམས་བར་མཚམས་སུ་འགོད་ཅིང་། བདུད་རྩིའི་ཕབ་གཏའ་སེལ་མེད་ཀྱི་རིགས་རྣམས་རིན་པོ་ཆེའི་སྣོད་དུ་ཆུ་གཙང་དང་ཆང་གིས་སྦྱང་ལ་དབུས་ཀྱི་སྟེང་དུ་བཞག དེ་ནས་སྒྲུབ་ཁོག་གི་ཁྲོ་བཅུའི་ཕུར་བུ་འགོད་པ་ནས་བརྩམས་བྱིན་འབེབས་ཀྱི་བར་བཏང་ཞིང་གཞུང་གི་བྱིན་འབེབས་རྗེས་སུ། སླར་ཡང་དྲི་ལྔ་སོགས་ཀྱི་སྤོས་དུད་གཏོང་ཞིང་། ཐབས་ཀྱི་དཔའ་བོ་རྣམས་ཀྱིས་དར་སྣ་དང་། གཟུངས་མ་སོགས་ཤེས་རབ་རྣམས་ཀྱིས་ཕྲེང་བའི་གཡབ་མོ་དོར་ཞིང་། བཤུག་པ་དང་རོལ་མོའི་སྒྲས་དྲངས་ཏེ་ལྷ་བཙུན་གྱི་གཏེར་བྱོན་བྱིན་འབེབས་མེ་ཏོག་ཆར་བསིལ་གྱིས་བདུད་རྩི་སྨན་གྱི་དཀྱིལ་འཁོར་ལ་བྱིན་དབབ། དེ་ནས་བཟུང་མཆོད་པ་དང་ཚོགས་ཀྱི་ཡོ་བྱད་རྒྱ་ཆེན་པོའི་བསྙེན་བཀུར་རྒྱུན་མི་འཆད་པར་བྱ་ཞིང་། ཁྱད་པར་སྣང་གསལ་མར་མེའི་མཆོད་པ་རྒྱུན་མི་འཆད་པ་གལ་ཆེ་བར་གསུངས་སོ། །གཉིས་པ་དངོས་གཞི་ལ། རྩ་བའི་སྒྲུབ་ཆེན་གྱི་གཞུང་བཟུང་བ་དང་། སྨན་ཁྲོལ་བུར་སྒྲུབ་པ་དང་། ཕྱེ་མའི་དགོངས་པའོ། །དེ་ལ་དང་པོ་རྩ་བའི་སྒྲུབ་ཆེན་བསྙེན་སྒྲུབ་ཡན་ལག་བཞི་ལྡན་གྱིས་ཞག་བདུན་ནམ་གསུམ་གྱིས་མཐའ་བརྟེན་པར་གྲུབ་ནས། གཉིས་པ་ལས་སྦྱོར་སྨན་གྱི་སྒྲུབ་པ་ལས། དང་པོ་ཁྲོལ་བུར་སྒྲུབ་པ་ལ་ཕྲིན་ལས་ཀྱི་གཞུང་བསྲང་སྟེ་བདག་བསྐྱེད་བསྙེན་སྒྲུབ་ལས་སྦྱོར་གྱི་བཟླས་པ་རྣམས་བསྡུས་ཙམ་བཏང་རྗེས། མདུན་དཀྱིལ་གསལ་གདབ་པ་ནི།  ཧཱུྃ། བདག་ཉིད་རྩ་བའི་དཀྱིལ་འཁོར་གསལ་བ་ལས། །རིག་རྩལ་དཀྱིལ་འཁོར་མདུན་དུ་ཕྱེ་བ་ཉིད། །སྒྲུབ་པའི་རྫས་དང་དབྱེར་མེད་གྱུར་པ་ལས། །སྐད་ཅིག་དྲན་རྫོགས་རླུང་མེ་ཐོད་སྒྱེད་སྟེང་། །རང་བྱུང་བདེ་སྐྱོང་ཡེ་ཤེས་ཀ་པཱ་ལ། །མཚན་ཉིད་ཡོངས་རྫོགས་ཡངས་ཤིང་རྒྱ་ཆེའི་ནང་། །རིགས་ལྔ་དམ་ཚིག་ཤ་ལྔ་བདུད་རྩི་ལྔ། །མེ་རླུང་སྦྱོར་བས་ཞུ་བསྐོལ་མ་དག་སྦྱངས། །འཁོར་འདས་སྲིད་ཞིའི་དྭངས་བཅུད་གཅིག་ཏུ་འཁྱིལ། །དག་པ་ཡེ་ཤེས་བདུད་རྩི་དྭངས་མའི་སྤྲིན། །བདེ་ཆེན་དབྱིངས་སུ་འཁྱིལ་དབུས་པད་ཟླའི་སྟེང་། །གསང་ཆེན་རིགས་གཅིག་སེམས་དཔའ་བདེ་བ་ཆེ། །ཨིནྡྲ་ནཱི་ལའི་མདངས་འཚེར་ཞི་ཞིང་འཛུམ། །རྡོ་རྗེ་དྲིལ་འཛིན་དབྱིངས་ཕྱུག་ནམ་མཁའི་མདངས། །གྲི་ཐོད་འཛིན་དང་རྗེས་ཆགས་བདེ་ཆེན་སྦྱོར། །དར་དང་རིན་ཆེན་རུས་པའི་རྒྱན་གྱིས་སྤྲས། །རྡོ་རྗེ་པདྨའི་སྐྱིལ་ཀྲུང་ལྷམ་མེར་བཞུགས། །བདེ་ཆེན་གཟི་འབར་ཐུགས་ཀར་ཡེ་ཤེས་སེམས། །རང་འདྲའི་ཐུགས་ཀར་ཟླ་སྟེང་ཧཱུྃ་ཡིག་འཚེར། །ཕུང་ཁམས་སྐྱེ་མཆེད་ཞི་ཁྲོ་རབ་འབྱམས་ལྷ། །མ་བསྐྱེད་ཡེ་རྫོགས་ཆེན་པོའི་ངང་དུ་གསལ། །སངས་རྒྱས་ཀུན་དང་རྡོ་རྗེ་གསུམ་སྦྱོར་ཞིང་། །ཡེ་ཤེས་རིགས་ལྔའི་དབང་མཆོག་ཡོངས་སུ་རྫོགས།། ཨོཾ་ཨཱཿཧཱུྃ། ཧཱུྃ་ཨོཾ་ཏྲཱྃ་ཧྲཱིཿཨཱཿ ཞེས་དམ་ཚིག་པ་བསྐྱེད་ཅིང་རྒྱས་གདབ་དབང་བསྐུར་ནས། ཡེ་ཤེས་པ་སྤྱན་འདྲེན་པ་ནི།  སྙོམས་ཞུགས་བདེ་བའི་སྒྲ་དང་འོད་ཟེར་གྱིས། །ཡེ་ཤེས་འཁོར་ལོ་སྤྱན་དྲངས་ས་མཱ་ཛཿ ཨོཾ། ཡོད་མེད་སྟོང་པ་འོད་གསལ་དབྱིངས། །ཕྱག་རྒྱ་ཆེན་པོའི་སྐུར་བཞེངས་ནས། །སྨོན་ལམ་སྙིང་རྗེའི་དམ་ཚིག་གིས། །ཡེ་ཤེས་སྒྱུ་མའི་རོལ་པས་གཤེགས། །ཨོཾ་ཨེ་ཧྱ་ཧི་བྷ་ག་ཝཱན་མ་ཧཱ་ཀ་རུ་ཎི་ཀཱ་དྲྀཥྱ་ཧོཿ ས་མ་ཡ་ཧོ། ས་མ་ཡ་སྟྭཾ། ཛཿཧཱུྃ་བཾ་ཧོཿས་དབྱེར་མེད་དུ་བསྟིམ།  ཧོ། ཡིད་འོང་མི་འགྱུར་རྡོ་རྗེའི་གདན་ཡངས་པར། །དགྱེས་ཤིང་མི་གཡོ་བརྟན་པར་བཞུགས་སུ་གསོལ། །ས་མ་ཡ་ཏིཥྛ་ལྷན། ཅེས་བཞུགས་སུ་གསོལ་ནས།  ཧོ། མཁའ་མཉམ་ཞིང་གི་རྡུལ་སྙེད་ལུས་སྤྲུལ་སྟེ། །བརྐྱང་བསྐུམ་གར་གྱིས་གུས་པས་ཕྱག་འཚལ་ལོ།། ཨ་ཏི་པཱུ་ཧོཿ པྲ་ཏཱིཙྪ་ཧོཿ ཞེས་ཕྱག་འཚལ་བར་མོས།  ཧཱུྃ། བླ་མེད་མཆོག་གི་མཆོད་པ་དམ་པ་ནི། །ཡེ་ཤེས་ལྔ་ཡི་འོད་ཟེར་རྣམ་པར་འཕྲོ། །འདོད་པའི་ཡོན་ཏན་ལྔ་ཡིས་རབ་བརྒྱན་ཏེ། །དམ་ཚིག་བཞིན་ལས་ཅི་བདེར་བཞེས་སུ་གསོལ། །ཨོཾ་ཤྲཱི་བཛྲ་རཱ་ག་པུཥྤེ་དྷུ་པེ་སོགས་ཤབྡ་པཉྩ་ཀཱ་མ་གུ་ཎ་པྲ་ཏཱིཙྪ་སྭཱ་ཧཱ། མ་ཧཱ་ཨ་མྲྀ་ཏ་རཀྟ་བ་ལིཾ་ཏ་ཁ་ཁ་ཁཱ་ཧི